
V E N D i M
Nr. 182, datë 6.3.1998

PËR KALIMIN E SPITALIT TË BURGJEVE NË VARËSI TË MINISTRISË SË DREJTËSISË

Me propozimin e Ministrisë së Drejtësisë, mbështettur në ligjin nr.7381, datë 9.5.1990 “Për krijimin e Ministrisë së Drejtësisë”, me shtesën e mëvonshme, Këshilli i Ministrave 

V E N D O S I:

1. Qendra spitalore e të dënuarve kalon nga Ministria e Shëndetësisë dhe Mjedisit në vartësi të Ministrisë së Drejtësisë me emërtimin “Spitali i burgjeve”, i cili përfshihet në strukturën e Drejtorisë së Përgjithëshme të Burgjeve.
2. Ministrisë së Shëndetësisë dhe Mjedisit, nga numri i punonjësve të strukturës së ish-qendrës spitalore të të dënuarve të pavionit nr.7, i zbriten gjithsej 34 persona, kurse punonjësit efektivë të kësaj strukture, 32 veta i kalojnë Drejtorisë së Përgjithshme të Burgjeve.
3. Personeli efektiv të vazhdojë të paguhet me pagat ekzistuese, duke zbatuar indeksimet paralele të sektorit të shëndetësisë deri në rregullimin e posaçëm ligjor.
4. Mjetet kryesore, pajisjet dhe gjendja e medikamenteve i kalojnë Ministrisë së Drejtësisë, duke u dokumetuar sipas rregullave përkatëse.
5. Ministri i Drejtësisë emëron drejtorin dhe miraton rregulloren e brendshme të spitalit të burgjeve.
6. Marrëdhëniet që lidhen me veprimtarinë e spitalit, ndërmjet Ministrisë së Drejtësisë, Ministrisë së Brendshme dhe Ministrisë së Shëndetësisë dhe Mjedisit rregullohen me udhëzim të përbashkët të titullarëve përkatës.
7. Për kualifikimin profesional, specializimin dhe punën kërkimore-shkencore në spitalin e burgjeve të sigurohet bashkëpunimi i Drejtorisë së Përgjithshme të Burgjeve me Fakultetin e Mjekësisë të Tiranës.
8. Për zbatimin e këtij vendimi ngarkohen Ministria e Drejtësisë dhe Ministria e Shëndetësisë dhe Mjedisit.
9. Aktet nënligjore që bien në kundërshtim me këtë vendim shfuqizohen.
Ky vendim hyn në fuqi menjëherë.

